אביחי אדרעי

אֲבִיחַי אַדְרָעִי (בערבית: أفيحاي أدرعي) הוא קצין צה"ל ששירת כראש תחום תקשורת בערבית בחטיבת דובר צה"ל במשך שני עשורים, החל משנת 2005 ועד לפרישתו בפברואר 2026. במהלך תקופה זו תפקידו התפתח לצד צמיחת המערך: הוא החל כראש המדור בדרגת רב סרן, אשר התפתח לענף התקשורת בערבית והוא קודם בהדרגה עד לדרגת אלוף-משנה, תוך שהוא נודע כ"דובר צהל בערבית". עם סיום תפקידו והעברת הפיקוד לסא"ל אלה ואויה ("קפטן אלה"), עבר אדרעי לשמש כיועץ ליחידה לענייני ערבים והמזרח התיכון.

ממוזער|300px|הרמטכ"ל רב-אלוף הרצי הלוי מעניק דרגת אל"ם לאביחי אדרעי, 2 ביולי 2024

 ביוגרפיה 
אביחי אדרעי נולד בחיפה. סבו וסבתו מצד אימו עלו מעיראק, סבתו מצד אביו מטורקיה וסבו מצד אביו נולד בארץ ישראל ליהודים יוצאי מרוקו. הוא גדל בשכונת נווה יוסף ובהדר עליון. סיים לימודי תיכון בבית הספר הריאלי במגמת ערבית ומחשבים.

 שירות בצה"ל 
לאחר שהתגייס לצה"ל בשנת 2001, שירת ביחידה 8200 של חיל המודיעין. בשנת 2005, בגיל 23 ובעודו בדרגת סמל ראשון, מונה לתפקיד "ראש מדור תקשורת ערבית" ביחידת דובר צה"ל, על רקע תוכנית ההתנתקות. עם מינויו קיבל דרגת ייצוג של סרן, יצא לקורס קצינים ובהמשך הועלה לדרגת רב-סרן. בשנת 2012 פיקד על קורס מש"קי דוברות. בשנת 2018, במסגרת שינוי ארגוני בדובר צה"ל ("תוכנית שן הארי"), הורחב המדור והפך לענף תקשורת ערבית, המכונה גם "תחום ערבית". בעקבות הרחבת האחריות והפיכתו לראש ענף, הועלה אדרעי לדרגת סגן-אלוף. ביולי 2024, במהלך מלחמת חרבות ברזל, הועלה לדרגת אלוף-משנה כהוקרה על פועלו. ב-15 בפברואר 2026 סיים את תפקידו באופן רשמי, והעביר את הפיקוד על ענף התקשורת הערבית לסגניתו, סא"ל אלה ואויה ("קפטן אלה"), בטקס שנערך בתל אביב.

אדרעי כיהן בתפקיד הדובר בערבית למעלה משני עשורים, במהלכם הפך ל"פנים של ישראל בעולם הערבי". הוא התראיין מאות פעמים לכלי תקשורת ערביים, כדוגמת אל-ג'זירה ואל-ערביה. הוא צבר מיליוני עוקבים בחשבונות הניו מדיה הרשמיים של צה"ל בערבית בטוויטר, פייסבוק, טיקטוק ואינסטגרם. בשל חשיפתה הגבוהה של דמותו, ספג אדרעי איומים רבים על חייו לאורך השנים, ולכן תוגברה השמירה עליו. בראשית 2024 נחשף כי המחבל שביצע את הפיגוע המשולב ברעננה תכנן להתנקש בחייו, לאחר שארב לו מחוץ למסעדה.   

 חייו האישיים 
אדרעי נשוי להילה, כלכלנית משרתת בצה"ל כקצינה בדרגת סגן אלוף. הם הורים לשלושה ילדים.

 ראו גם 
 אלה ואויה
 כמאל פנחסי

 קישורים חיצוניים 



 אביחי אדרעי, באתר יוטיוב








  אבשלום קור, באופן מילולי במלחמה: דובר צה"ל בערבית ועוג מלך הבשן, גלי צה"ל, 27 בנובמבר 2024

 , 2 באוקטובר 2022 (ערבית)


 הערות שוליים 

קטגוריה:דוברים ישראלים
קטגוריה:חיילי דובר צה"ל
קטגוריה:אלופי-משנה בצה"ל
קטגוריה:בוגרי בית הספר הריאלי
קטגוריה:חיילי צה"ל במלחמת חרבות ברזל
קטגוריה:ישראלים שנולדו ב-1982